
Pályázati kiírás
Vakok és Gyengénlátók Hermina Egyesülete
2026. évi segédeszköz pályázat
A Vakok és Gyengénlátók Hermina Egyesületének (a továbbiakban: egyesület) elnöksége 2026. augusztus 31-én megtartott elnökségi ülésén hozott határozata alapján segédeszköz pályázatot ír ki az egyesület rendes és kiskorú tagjai részére. A pályázat keretösszege 2 000 000 Ft (azaz kettőmillió forint), amely a Magyar Vakok és Gyengénlátók Országos Szövetsége által 2026-ban átutalt szja 1%-os támogatásból (1 974 874 Ft), és az egyesület saját SZJA 1% támogatásából (25 126 Ft) kerül finanszírozásra. Az adható támogatás egy főre eső minimális összege 10 000 Ft (azaz tízezer forint), de amennyiben a beszerzett eszköz olcsóbb, akkor legfeljebb a beszerzett eszköz ára, a maximális összege pedig 40 000 Ft (azaz negyvenezer forint). A megvásárolni kívánt segédeszközt a rendes és a kiskorú tag minden esetben maga szerzi be, és a saját nevére és lakcímére kell a számlát kérnie. A nem a pályázó tag nevére kiállított számlát nem tudjuk elfogadni.
1. A pályázat célja
A pályázat célja, hogy az egyesület rendes és kiskorú tagjait a látássérült személyek önálló életvitelét segítő eszközök megvásárlásában anyagilag támogassa.
2. Kik pályázhatnak
A pályázaton az egyesület azon rendes és kiskorú tagjai vehetnek részt, akik a 2026. évi tagdíjat befizették, és nem nyertek a 2026. évi tanulmányi, vagy azonnali elbírálású segédeszköz pályázaton. Egy személy csak egy pályázatot nyújthat be, és csak egy eszköz megvásárlásához kérhet támogatást. Elutasításra kerül azon személy pályázata, aki:
a) a pályázatát nem a 2026. évi segédeszköz pályázati kérelmen nyújtotta be, vagy a kérelmen hiányos vagy valótlan adatokat tüntetett fel,
b) a 2026. évi egyesületi tagdíját nem fizette be,
c) olyan segédeszköz beszerzéséhez kér anyagi támogatást, amelyre a 2025. évi segédeszköz pályázaton támogatást kapott,
d) az MVGYOSZ segédeszközboltjában vásárolt eszközt nem tagi kedvezményes áron vásárolta meg,
e) olyan számlát nyújt be, amely 2026. szeptember 14. előtt lett kiállítva, hiányos adattartalmú, vagy nem a látássérült személyek mindennapi életét megkönnyítő eszköz megvásárlását tanúsítja.
FIGYELEM! Nyugtát vagy blokkot nem áll módunkban elfogadni.
3. A megpályázható eszközök köre
Pályázni az alábbi, látássérültek önálló életvitelét könnyítő segédeszközök beszerzésére lehet:
- fehérbotok (merev és összecsukható), támbotok;
- nagyítók (hagyományos és elektronikus);
- szemüvegek (lencse és keret);
- beszélő segédeszközök (pl. vérnyomásmérő, óra, konyhai- vagy személymérleg, színfelismerő, lázmérő stb.);
- tapintható eszközök (pl. karóra, mérőszalag stb.);
- Braille-írás eszközei (pl. pontírógép, Braille-tábla, Braille-tanulást segítő eszközök stb.);
- adaptált játékok (pl. Braille-kártyák, adaptált társasjátékok stb.);
- tanulást támogató eszközök (pl. abakusz, koordináta-tábla, tapintható vonalzó, geometriai készlet, Atomol stb.);
- számítógépek és perifériák (pl. laptop, nagy méretű monitor, szkenner, „gyengénlátós” billentyűzet, Braille-kijelző, Braille-nyomtató stb.);
- okoseszközök (pl. iPhone, iPad, MacBook, Android rendszerű okostelefonok és tabletek, BlindShell);
- háztartási eszközök (pl. tojásszétválasztó, tejőr, zoknipárosító stb.);
- vakvezetőkutya élelmezésével és ellátásával kapcsolatos termékek (kutyatáp, vezetőhám, nyakörv, póráz, kutyacipő stb.).

Nem nyújtható támogatás az alábbi eszközök beszerzésére:
- egyes okoseszközök (pl. okostévé, okosóra stb.);
- okos háztartási eszközök (pl. robotporszívó, mosogatógép stb.), ezek beszerzése abban az esetben sem támogatható, amennyiben okostelefonos alkalmazáson keresztül akadálymentesen vezérelhetőek;
- vakvezetőkutya egészségügyi ellátásához kapcsolódó költségek.

Egy pályázó kizárólag egy eszköz beszerzésére nyújthat be támogatási kérelmet. Amennyiben a benyújtott számla több tételt is tartalmaz, de azok funkcionálisan összetartoznak és önállóan nem használhatók rendeltetésszerűen, a pályázat elbírálásakor ezek a tételek egy terméknek minősülnek. Például a szemüveglencse és a szemüvegkeret, a számítógép alkatrészei összeszerelés után, valamint a vércukormérő, a tesztcsík és a lándzsa is egy terméknek tekintendő. Ezzel szemben a funkcionálisan nem összetartozó tételek, mint például a szemüvegtok, külön eszköznek minősülnek.
Az eszközt a pályázati időszak első napjától (2026. szeptember 14.) lehet megvásárolni, legkésőbb 2026. november 27-ig.
FIGYELEM! Az egyesület csak a pályázati időszak első napja után (2026. szeptember 14.) vásárolt segédeszköz a pályázó nevére és címére kiállított eredeti számláját fogadja el a támogatási összeg kifizetésekor. Az eredeti számlát záradékolás és hiteles másolat készítése után a pályázóhoz visszajuttatjuk.
A pályázat kiírója a támogatott tartós eszköz meglétét a támogatás elnyerésétől számított kettő éven belül bármikor ellenőrizheti. A pályázati támogatásból finanszírozott tartós eszköz tulajdonjoga két évig másra nem ruházható át.
4. A pályázat benyújtásának módja és határideje
A pályázat benyújtásának határideje: 2026. október 9.
Pályázni kizárólag az elektronikus pályázati kérelem teljes körű és a valóságnak mindenben megfelelő kitöltésével és határidőben történő beadásával lehet. Az elektronikus pályázati kérelem az alábbi linken érhető el:
https://herminaegyesulet.hu/palyazatok/sepa2026
Kérés esetén munkatársaink szívesen nyújtanak segítséget az elektronikus kérelem kitöltésében.
A pályázati kérelemhez az elektronikus felületen csatolni szükséges:
a) Amennyiben a segédeszköz beszerzése a pályázati kérelem benyújtása előtt megtörtént, a segédeszköz vásárlását igazoló, a tag saját nevére és címére kiállított számlát. Pozitív elbírálás esetén a számla eredeti példányát az egyesülethez el kell juttatni, eredeti számla hiányában a támogatás nem kifizethető, ettől csak elektronikus számla esetén tudunk eltekinteni. (az eredeti számlát záradékolás és hiteles másolat készítése után visszajuttatjuk).
b) Vakvezetőkutyával kapcsolatos termék vásárlása esetén a vakvezetőkutyával közlekedő látássérült igazolvány másolatát.
Amennyiben a pályázatban megjelölt segédeszköz beszerzését orvosi indok is alátámasztja, a pályázati kérelemhez csatolni lehet orvosi dokumentumot, melynek megléte az elbírálásnál előnyt jelent.
Hiánypótlásra lehetőség nincs.
5. A pályázat elbírálása
A beérkezett pályázatok formai érvényességét az egyesület titkársága megvizsgálja, és a formailag érvényes pályázatokat az egyesület elnökségének továbbítja. A formailag érvényes pályázatokat az egyesület elnöksége bírálja el 2026. október 21-i rendkívüli elnökségi ülésén.
Az egyesület elnöksége fenntartja magának a jogot, hogy egy adott pályázatot érvénytelennek minősítsen és elutasítson, amennyiben az a pályázat kiírását sérti, vagy az egyesület alapszabályával nem összeegyeztethető.
Az egyesület pályázatot érvénytelennek minősítő és/vagy elutasító döntése ellen jogorvoslatnak helye nincs.
6. Értesítés a pályázat elbírálásáról, és az elnyert támogatás felhasználása
A nyertes pályázókat legkésőbb 2026. október 31-ig telefonon vagy elektronikus levélben értesítjük. Az elnyert támogatás az alábbi két módon használható fel:
a) Amennyiben a segédeszköz megvásárlása a pályázati döntés meghozatala előtt történt, és a pályázó benyújtotta a saját nevére és címére szóló eredeti vagy elektronikus számlát az egyesületnek, további teendő nincs, a megítélt támogatás átutalásra kerül, vagy az egyesület titkárságán előzetes időpontegyeztetést követően személyesen átvehető.
b) Amennyiben a segédeszköz beszerzése még nem történt meg, mert a pályázó megvárta a pályázati döntést, legkésőbb 2026. november 27-ig kell a pályázati kérelemben megjelölt segédeszközt megvásárolni, és a vásárlást igazoló, a tag saját nevére és címére szóló eredeti vagy elektronikus számlát az egyesület titkárságára eljuttatni. Amennyiben a számla a kiírásban foglalt minden feltételnek megfelel, a támogatás kiutalásra kerül, vagy az egyesület titkárságán személyesen átvehető. Az eredeti számlát záradékolás és hiteles másolat készítése után a pályázóhoz visszajuttatjuk.
FIGYELEM! Azon nyertes pályázók, akik 2026. november 27-ig nem nyújtják be a pályázati kérelemben megjelölt segédeszköz beszerzését alátámasztó eredeti vagy elektronikus számlát, a pályázati támogatástól elesnek. Az elnyert támogatások készpénzes átvételének utolsó napja 2026. december 16. (szerda). Azon pályázók, akik az eredeti vagy elektronikus számlát beadták, készpénzes kifizetést választottak, de nem vették át a támogatást 2026. december 16-ig, automatikusan elveszítik a támogatást. Erre figyelemmel minden pályázót kérünk, hogy amennyiben módjában áll, az átutalásos kifizetési módot válassza.
7. Adatkezelés
A pályázó a pályázati kérelem benyújtásával felelősséget vállal azért, hogy a pályázati kérelemben és mellékleteiben általa feltüntetett adatok a valóságnak megfelelnek. Tudomásul veszi, hogy amennyiben a pályázati kérelemben és mellékleteiben nem a valóságnak megfelelő adatokat tüntet fel, úgy a pályázata kizárható, a megítélt támogatás visszakövetelhető.
A pályázat benyújtásával a pályázó hozzájárul ahhoz, hogy a Vakok és Gyengénlátók Hermina Egyesülete a pályázati dokumentációban szereplő személyes adatait a pályázat lebonyolítása és a támogatásra való jogosultság ellenőrzése céljából a pályázat életciklusa alatt, de legfeljebb 11 évig kezelje.


A pályázat benyújtásával a pályázó hozzájárul ahhoz, hogy pozitív elbírálás esetén a megadott személyes adatait a Vakok és Gyengénlátók Hermina Egyesülete az államháztartásból nyújtott költségvetési támogatásra tekintettel a Magyar Vakok és Gyengénlátók Országos Szövetségének és a Belügyminisztériumnak továbbítsa a költségvetési támogatás szabályszerű felhasználását alátámasztó elszámolás részeként.
Kelt: Budapest, 2026. szeptember 4.


Bukta Bence 
Elnök
Vakok és Gyengénlátók Hermina Egyesülete
Vakok és Gyengénlátók Hermina Egyesülete

